Unsen vruntliken grot und wes wi gudes vormogen to juwer behechlicheit to voren. Ersamen heren und leven vrunde. Juwe begerte und dat werf, dat gi bevolen hebben heren Hartwige Steenhuse an uns to bringende, alse van den saken des hovetmans van Wyborch und van dem dage, den de here mester tuschen ju und dem hovetmanne up mitvasten to holdende begrepen heft, hebbe wi wol vornomen, und wente wi umme etwelker sake willen unse boden uppe dusse tiit dar bi nicht wol bequemeliken senden en konen, bidde wi und begeren, dat gi mit den, de dar komende werden, des nuttesten ramen den unwillen to slitende, so gi gevogelikest mogen, umme groteren schaden und unwillen, de hir van entstaen mochte, to vormidende. Hir mede siit Gode bevolen. Gescreven under unser stat secrete in asche dage int jar xix° etc. etc. Borgermestere und raed der stat Rige. Adress: Den ersamen etc. borgermesteren und radmannen der stat Reval etc.